Brian Mikkelsen (KF), 2003-04-03:
Jeg har noteret mig, at spørgerne gerne i dag vil have en bred debat her i Folketinget om omdannelsen af TV 2/DANMARK til aktieselskab, den efterfølgende privatisering og grundlaget herfor.
Jeg synes, hvad jeg også tidligere har udtalt, at det er vigtigt, at vi får en god, åben debat om privatiseringen og betingelserne herfor.
Jeg skal dog ikke undlade at påpege, at jeg havde fundet det mere naturligt, om debatten fandt sted i forbindelse med behandlingen af de lovforslag, som jeg i dag har fremsat for Folketinget.
Spørgerne ønsker i den forbindelse særligt oplyst, om rapporterne harmonerer med bl.a. medieaftalens intentioner om snarlig digitalisering af sendenettet og TV 2-regionernes etablering af et regionalt baseret netværk.
Jeg skal allerførst henvise til de svar, jeg har givet på en række § 20-spørgsmål til forskellige medlemmer af Folketinget.
Jeg skal dernæst oplyse lidt om baggrunden for rapporterne.
Som det jo helt sikkert vil være spørgerne bekendt, fremgår det af medieaftalen fra den 3. juni 2002 mellem regeringen og Dansk Folkeparti om mediepolitikken, at TV 2's landsdækkende virksomhed, TV 2/DANMARK, skal omdannes til et statsligt aktieselskab med henblik på privatisering så hurtigt som muligt i aftaleperioden.
Medieaftalen indeholder en række forudsætninger i forbindelse med omdannelsen og en efterfølgende privatisering.
Det fremgår endvidere af medieaftalen, at TV 2/DANMARK oppebærer samtlige reklameindtægter forbundet med udsendelsesvirksomheden, herunder indtægter fra regionalt reklamesalg.
Endelig fastlægges det i aftalen, at TV 2/DANMARK med enkelte undtagelser fortsat skal have public service-forpligtelser svarende til de forpligtelser, der gælder i dag.
I den forbindelse blev det præciseret, at det er en vigtig forudsætning for privatiseringen af TV 2, at det kan sandsynliggøres, at et privatiseret selskab vil være i stand til at leve op til public service-forpligtelserne.
På baggrund af medieaftalen blev der i radio- og fjernsynsloven umiddelbart før jul gennemført en ændring af den organisatoriske struktur af TV 2-familien, idet det som en forberedelse af den kommende omdannelse af TV 2/DANMARK til aktieselskab blev fundet rigtigst at adskille TV 2/DANMARK og de otte regionale TV 2-virksomheder organisatorisk og ikke mindst økonomisk fra hinanden.
Endvidere blev der nedsat en styregruppe med deltagelse
af Finansministeriet, Kulturministeriet og Kammeradvokaten, der som nævnt i medieaftalen skulle forestå et udredningsarbejde om de nærmere vilkår for omdannelsen af TV 2/DANMARK til aktieselskab, herunder navnlig det økonomiske grundlag.
Denne styregruppe engagerede i oktober 2002 revisionsfirmaet PriceWaterhouseCoopers til at bistå med at tilvejebringe det økonomiske grundlag for omdannelse af TV 2/DANMARK til statsligt aktieselskab.
Opgaven for PriceWaterhouseCoopers har været bl.a. at foretage en analyse af det forretningsmæssige grundlag for et 100 pct.s statsejet TV 2/DANMARK A/S samt at opstille et langtidsbudget baseret dels på konsulentfirmaets forventninger til udviklingen på reklamemarkedet og TV 2's andel heraf, dels forventningerne til omkostningsudviklingen i TV 2. Vurderingen af omkostningerne er sket på baggrund af bl.a. foreliggende udkast af den public service-kontrakt mellem kulturministeren og bestyrelsen for den selvejende institution TV 2/DANMARK, der nu er ved at være forhandlet på plads, og som den 21. marts er sendt til Folketingets Kulturudvalg. På baggrund af vurderingen af såvel indtægter som omkostninger er der foretaget en vurdering af mulighederne for en nedtrapning og eventuelt bortfald af licensen til TV 2. Danske Bank blev i forlængelse heraf i november engageret til at gennemføre en forundersøgelse om mulighederne for og konsekvenserne af en privatisering af TV 2, herunder konsekvenser for selskabets kommercielle udviklingsmuligheder og fremtidige indtægtsgrundlag af en privatisering samt en vurdering af potentielle købere, deres forventede vilkår og vurderingerne af en eventuel salgsproces.
Jeg skal pointere, at de to konsulentfirmaer løbende har været i dialog med hinanden samt med TV 2 og den nedsatte styregruppe.
PriceWaterhouseCoopersrapporten og Danske Bank-forundersøgelsen blev afleveret til Kulturministeriet den 20. februar 2003, og de blev dagen efter offentliggjort på Kulturministeriets hjemmeside, i sagens natur i en version uden bilag om mulige købere og forventet salgspris m.v. Samtidig blev de sendt til Folketingets Kulturudvalg, og endelig gav jeg samtidig på et møde i Kulturministeriet Folketingets medieordførere - dem, der ønskede det og kunne være der - en grundig orientering om indholdet af rapporterne.
I rapporten fra PriceWaterhouseCoopers er den overordnede konklusion, at der er et grundlag for at drive TV 2 som en 100 pct.s statsejet aktieselskabsform på de vilkår, der er indeholdt i medieaftalen for 2002-06.
Jeg skal derfor i det følgende kort redegøre for visse af de forudsætninger, der er lagt til grund af konsulentfirmaet, idet jeg i øvrigt må henvise til selve rapporten.
Det gælder også for den efterfølgende redegørelse fra min side for rapporten for Danske Bank.
PriceWaterhouseCoopers har bl.a. indregnet, at størstedelen af TV 2's etableringsgæld til staten på 527 mio. kr. skal tilbagebetales over 10 år og forrentes.
En mindre del af gælden, 90 mio. kr., foreslås konverteret til egenkapital, med henblik på at selskabet kan stiftes med en egenkapital på 564 mio. kr. svarende til en soliditet på 45 pct. Endvidere er det som udgangspunkt forudsat, at licensen til TV 2 falder bort i løbet af perioden, således at TV 2 dette år modtager mellem 70 mio. kr. og 140 mio. kr. i licens.
Forudsætningen baserer sig på, at TV 2 privatiseres pr. 1. januar 2004.
PriceWaterhouseCoopers anfører som argument for licenstilførelsen i 2004, at dette vil skabe en stabilitet for stationen til at tilpasse sig den nye situation.
Uden licenstilførelse i 2004 vil selskabet ifølge konsulentfirmaet skulle etableres med en tilsvarende højere egenkapital.
PriceWaterhouseCoopers har i rapporten redegjort for en række særlige usikkerhedsfaktorer, som vil kunne påvirke økonomien i TV 2 A/S.
Det gælder eksempelvis udvikling af reklameindtægterne og priserne på programrettigheder og konsekvenserne for TV 2 af etableringen af et jordbaseret digitalt tv-sendenet, eventuelt udskillelse af TV 2's sendemaster i et særskilt selskab samt den skattemæssige behandling af en række aktiver.
Det er jo usikkerheder og udfordringer, der også består for TV 2 i den nuværende form.
Foranalysen fra Danske Bank konkluderer tilsvarende, at der på basis af en række nærmere angivne forudsætninger eksisterer et kommercielt grundlag for at drive TV 2 som det, man kalder stand alone og privatiseret selskab uden licensindtægter.
Det er Danske Banks vurdering, at en privatisering af TV 2 ikke mindst i lyset af udviklingen på mediemarkedet vil styrke selskabets kommercielle udviklingsmuligheder og indtægtsgrundlag.
Det påpeges således, at stationen ved en privatisering vil få adgang til den nødvendige risikovillige kapital og fleksibilitet i relation til indgåelsen af partnerskaber og alliancer om mere formaliseret samarbejde m.v.
Dette vurderes at være en forudsætning for, at TV 2 statsejet eller ej på lang sigt kan opretholde sit indtægtsgrundlag og dermed en høj kvalitet i sendefladen.
Det er samtidig konsulentfirmaets vurdering, »at TV 2 udgør et af de stærkeste brands inden for medieområdet i Danmark, og at selskabet med sin nuværende markedsposition giver en ny ejer store muligheder for videreudvikling af selskabet.
Danske Bank har på baggrund af analysen af TV 2 identificeret en række potentielle købere ud fra en nærmere vurdering af deres finansielle styrke, erfaring med og kompetence inden for tv-virksomhed og/eller public service-virksomhed samt mulige synenergieffekter.
Danske Bank har i sin analyse nærmere redegjort for en række forhold og vilkår, der vurderes at have betydning for TV 2's fremtidige kommercielle udviklingsmuligheder og indtægtsgrundlag.
Det er bl.a. kommende krav til programindhold, de danske reklameregler, nogle af de samme ting, som PriceWaterhouseCoopers også var inde på.
Partierne bag medieaftalen har drøftet konklusionerne i de gennemførte udredninger og vurderer på baggrund heraf, at forudsætningen i medieaftalen om, at det kan sandsynliggøres, at et privatiseret TV 2 A/S vil være i stand til at leve op til public service-forpligtelserne, er opfyldt.
Det er derfor aftalepartiernes opfattelse, at der er grundlag for at gå videre med privatiseringsprocessen. Dette har som nævnt i første omgang ført til, at der i dag fremsættes to lovforslag, der skal skabe den fornødne hjemmel til omdannelsen.
Det drejer sig bl.a. om, hvorvidt man skal have digitalt tv eller ej.
Det drejer sig om etableringen af en eventuel regional digital kanal.
Det er en diskussion, som vi har i medieforligskredsen.
Vi har haft et udvalgsarbejde til at kigge på det med repræsentanter for forskellige kompetente institutioner, og styregruppen kommer på baggrund af en indledende høring af branchen - der har været en interessetilkendegivelsesrunde - med et oplæg til forligskredsen.
Vi har haft hele spørgsmålet ude til høring.
Der er en positiv holdning hos nogle, hos andre er der forbehold for, om det vil kunne lade sig gøre økonomisk.
Den nedsatte styregruppe arbejder for tiden med at bearbejde resultatet af høringsrunden og kommer i løbet af kort tid med et oplæg til aftalepartierne, således at partierne på dette grundlag kan tage endelig stilling til sigtelinjerne for et eventuelt udbud.
Med hensyn til digitaliseringen kommer både Danske Bank og PriceWaterhouseCoopers ind på konsekvenserne i deres rapporter.
Det er svært at komme nærmere ind på det, fordi vi ikke har taget nogen endelig politisk beslutning om TV 2/DANMARKs og de regionale TV 2-virksomheders rolle og rammevilkår i forbindelse med en eventuel digitalisering.
Det er der altså ikke truffet nogen som helst beslutning om endnu.
Med hensyn til reklamemarkedet må man sige, at usikkerheden i relation til konsekvenserne af en svækket position for reklamemarkedet, hvad enten det kan skyldes, at man indfører digitalt tv eller konjunkturforhold, er en situation, som alle, der har med TV 2 at gøre, må kalkulere med, uanset om det fortsætter i den nuværende struktur eller de bliver privatiseret, som vi lægger op til en proces med. Netop de mange usikkerheder er efter min opfattelse det væsentligste argument for at give TV 2 øgede frihedsgrader og bedre udviklingsmuligheder i kraft af ændrede ejerforhold.
TV 2 får nu en fantastisk mulighed for at udvikle sig kvalitativt.
Med de mange restriktive krav, vi også stiller til TV 2 i fremtiden, vil vi sandsynligvis opleve et endnu bedre TV 2 i privat form, hvor licensbetalerne ikke behøver at betale licens, hvor de ikke er bundet af snævre statsinteresser, og hvor politikere sidder i bestyrelsen.
Som nævnt skal vi nu parallelt med behandlingen af lovforslagene arbejde videre med afklaringen af de udeståender, der er peget på i konsulenternes rapporter.
Det er målet, at vi før sommerferien vil have det fornødne grundlag for at kunne stifte aktieselskabet.
Det drejer sig om stiftelsesdokumenter, vedtægter, åbningsbalance, tilladelse til udøvelse af programvirksomheden, den fornødne afklaring med Kommissionen m.v.
De nærmere vilkår for stiftelsen af selskabet vil blive forelagt
Folketingets Finansudvalg
Jeg har på et møde den 21. februar 2003, hvortil samtlige mediepolitiske ordførere var inviteret i anledning af modtagelse af konsulentrapporterne, tilkendegivet, at jeg vil holde Kulturudvalget løbende orienteret om processen frem mod privatiseringen, og at jeg også gerne ser en bred debat om betingelserne for privatiseringen.
Derfor hilser jeg selvfølgelig debatten i dag velkommen, også de drøftelser, vi vil have i den nærmeste fremtid, og vi vil også fra Kulturministeriets side tage initiativ til flere drøftelser om emnet. Forhandling